ภาษีน้ำหวานขยับรอบสอง ขึ้นปลายปีนี้
กรมสรรพสามิตขยับขึ้นภาษีน้ำหวานรอบสองปลายปีนี้ กดดันผู้ประกอบการเร่งปรับสูตร
18 ก.พ. 2562

กรมสรรพสามิตขยับขึ้นภาษีน้ำหวานรอบสองปลายปีนี้ กดดันผู้ประกอบการเร่งปรับสูตร
นายพชร อนันตศิลป์ อธิบดีกรมสรรพสามิต เปิดเผยว่า วันที่ 1 ต.ค. 2562 อัตราภาษีความหวานจะเก็บเพิ่มมากขึ้นตามขั้นบันได ทำให้เครื่องดื่มที่มีความหวานเกินกำหนดจะต้องเสียภาษีมากขึ้น เช่น น้ำอัดลมกระป๋องขนาด 250 ซีซี ต้องเสียเพิ่มประมาณ 10 สตางค์ ส่วนการปรับเพิ่มราคาขึ้นอยู่กับกลยุทธ์ทางการตลาด
ทั้งนี้ ปัจจุบันกรมสรรพสามิตเก็บภาษีความหวานเฉลี่ยอยู่ที่ 1 บาท/ลิตร หลังจากวันที่ 1 ต.ค. 2562-30 ก.ย. 2564 จะเก็บ 3 บาท/ลิตร หลังจากนั้นจะปรับเพิ่มสูงสุด 5 บาท/ลิตร ปัจจุบันน้ำอัดลมบางส่วนปรับลดน้ำตาลจาก 14 กรัม/ลิตร เหลือ 12 กรัม/ลิตร เพื่อเสียภาษีให้ต่ำลง ส่วนน้ำอัดลมสีดำยังไม่เปลี่ยนแปลงสูตร เพราะยังเป็นตลาดใหญ่ของผู้บริโภค
สำหรับกฎหมายสรรพสามิตใหม่ปี 2560 ได้แก้ไขเครื่องดื่มที่มีส่วนผสมพืชทางการเกษตรไม่ต่ำกว่า 10% จะได้ยกเว้นภาษีสรรพสามิตเป็น 20%